L-iskamblu ta' Verstappen ma' Kvyat kompla jiddomina x-xena tal-Formula 1 fl-aħħar jiem hekk kif bosta figuri prominenti fl-isport taw l-opinjoni tagħhom dwar din il-miżura drastika. Barra minn hekk, kien hemm interess kbir f'kwistjonijiet tekniċi minħabba l-fatt li l-istaġun Ewropew, li se jibda bit-tellieqa tal-lum, tradizzjonalment iġib miegħu diversi żviluppi interessanti fil-vetturi. Ma ngħatax spjegazzjoni It-trasferiment ta' Kvyat mir-Red Bull għat-Toro Rosso wasal ħabta u sabta ftit wara l-Gran Premju tar-Russja. Minkejja t-tellieqa diżastruża li r-Russu kellu f'din l-okkażjoni ħadd ma stenna li huwa jsib ruħu rrelegat b'mod daqstant goff meta wieħed iqis li fil-gran premju ta' qabel kien irnexxielu jitla' fuq il-podju. Dan il-ħsieb esprimewh diversi sewwieqa fosthom Button u Palmer illi fl-aħħar jiem sostnew li r-Red Bull kienu wisq ħorox ma' Kvyat, speċjalment meta wieħed jikkunsidra li l-prestazzjonijiet tiegħu kienu simili għal dawk ta' Ricciardo. Ir-Russu stess ammetta li huwa ma stenniex li tittieħed deċiżjoni daqshekk radikali wara erbat itlielaq biss. F'konferenza stampa li saret qabel il-Gran Premju ta' Spanja Kvyat spjega li sar jaf bl-aħbar b'telefonata li għamillu l-konsulent tar-Red Bull Helmut Marko li għamel madwar għoxrin minuta jitkellem miegħu. Minkejja t-tul ta' din il-konversazzjoni, Kvyat sostna li Marko ma qallux eżatt x'għamel ħażin biex jitlef postu b'dak il-mod. Madankollu, ir-Russu qal li mhux biħsiebu jidħol f'kontroversji għaliex jixtieq jagħti r-risposti tiegħu permezz ta' prestazzjonijiet tajbin fuq iċ-ċirkwit. Din l-istrateġija taf taħdem għaliex it-team principal tar-Red Bull Christian Horner tenna li t-trasferiment ta' Kvyat ma tfissirx li l-karriera tiegħu mat-tim Awstrijakk ġiet fi tmiemha għal kollox. Konverġenza Sadanittant it-timijiet għadhom qegħdin jiddibattu l-effett tar-riformi tekniċi li saru riċentement bil-ħsieb li fl-2017 il-kampjonat ikun aktar kompetittiv. Sabiex jintlaħaq dan l-għan, bosta timijiet saħqu dwar il-bżonn li jkun hemm konverġenza fir-rendiment permezz ta' standardizzazzjoni tal-biċċiet tal-magni. Sa ċertu punt din il-mira ġiet indirizzata bir-riformi li semmejna. Madankollu, il-Head of Power Train tal-FIA Fabrice Lom sostna li r-regolamenti l-ġodda se jżidu l-konverġenza u mhux jimponuha. Huwa, però, spjega li l-konverġenza se tiġi weħidha biż-żmien grazzi għall-istabbiltà fir-regolamenti. Din it-tranżizzjoni se tkun aġevolata permezz tat-tneħħija tas-sistema tat-tokens, żvilupp li se jippermetti lit-timijiet żgħar u medji jnaqqsu d-distakk minn mat-timijiet l-kbar matul l-istaġun. Minkejja l-ottimiżmu ta' Lowe, wieħed irid jinnota li daqskemm jistgħu jsiru żviluppi mit-timijiet iż-żgħar, jistgħu jsiru oħrajn minn dawk kbar. Fil-fatt, hemm il-possibbiltà li mingħajr is-sistema ta' tokens id-distakki bejn it-timijiet il-kbar u dawk żgħar jiżdiedu hekk kif il-baġit għall-iżvilupp ta' dawn tal-ewwel ġeneralment huwa ferm akbar minn ta' dawk tal-aħħar. Nistennew u naraw! Żviluppi tekniċi Fuq nota simili, diġà se naraw bidliet sostanzjali f'diversi vetturi fil-Gran Premju ta' Spanja hekk kif it-timijiet introduċew numru ta' żviluppi tekniċi bl-għan li jtejbu l-prestazzjonijiet tagħhom. Probabbilment, l-aktar bidliet radikali rajnihom fil-Force India hekk kif it-tim irrepeta l-eżerċizzju li għamel is-sena l-oħra bl-introduzzjoni ta' vettura B-spec. It-tim ma daħalx f'wisq dettall dwar x'inbidel. Madankollu, Sergio Perez żvela li waħda mill-problemi li qegħdin jippruvaw jindirizzaw hija d-degradazzjoni tar-roti li kienet problema serja fl-aħħar tlielaq. Min-naħa l-oħra, kien irrappurtat li l-Haas u s-Sauber qegħdin jużaw il-verżjoni l-ġdida tal-magna Ferrari. Din il-verżjoni diġà kienet użata mit-tim ta' Maranello fil-Gran Premju tar-Russja, però t-timijiet klijenti tagħhom għażlu li jipposponu din it-tranżizzjoni. Filwaqt li dan jidher li se jkun l-uniku żvilupp li se jintroduċi t-tim Żvizzeru, Haas se jkunu qegħdun jużaw ukoll ġewnaħ ta' wara ġdid illum. Ir-Renault ukoll jintroduċew xi żviluppi fil-ġwienaħ ta' quddiem u ta' wara fi Spanja. Madankollu, il-bidliet il-kbar jidhru li se jseħħu wara t-tellieqa hekk kif it-tim Franċiż se juża t-testijiet tas-17 u t-18 ta' Mejju ta' Barċellona biex jipprova xi aġġornamenti ajrudinamiċi, sospensjonijiet ġodda, bidliet fis-sistema ta' tkessiħ u power unit aktar avvanzat. Skont id-direttur tekniku tar-Renault Nick Chester, dawn l-iżviluppi għandhom jagħmlu d-debutt kompetittiv tagħhom fil-Kanada.